కారు నుంచి రోడ్డుపై చెత్తపడేసిన వ్యక్తికి.. ఆ పిల్లాడు భలే బుద్ధి చెప్పాడు WATCH LIVE TV
సిడ్నీ టెస్టు‌: టీమ్ ఎంపికపై డైలమాలో భారత్..!
రోహిత్ శర్మ.. తన భార్య రితిక ఆదివారం ఓ పండంటి ఆడబిడ్డకి జన్మనివ్వడంతో భారత్‌కి వచ్చేశాడు. దీంతో.. అతను సిడ్నీ టెస్టుకి దూరంకానుండగా.. ఆ స్థానాన్ని ఆల్‌రౌండర్ హార్దిక్ పాండ్యాతో భర్తీ చేయాలని టీమిండియా మేనేజ్‌మెంట్ యోచిస్తోంది.  కానీ..?
Samayam Telugu | Updated:
Jan 1, 2019, 02:05PM IST
సిడ్నీ టెస్టు‌: టీమ్ ఎంపికపై డైలమాలో భారత్..!
ఆస్ట్రేలియా గడ్డపై టెస్టు సిరీస్ గెలిచేందుకు అడుగు దూరంలో ఉన్న టీమిండియా.. చివరి టెస్టు కోసం జట్టు ఎంపికపై తీవ్రంగా కసరత్తులు చేస్తోంది. మెల్‌బోర్న్ వేదికగా గత ఆదివారం మూడో టెస్టులో.. సాహసోపేత నిర్ణయాలు తీసుకున్న భారత్ జట్టు.. సీనియర్ ఓపెనర్లు మురళీ విజయ్, కేఎల్ రాహుల్‌పై వేటు వేసి వారి స్థానంలో కొత్త ఆటగాళ్లు మయాంక్ అగర్వాల్, హనుమ విహారీలను ఆడించింది. అయితే.. ఈ జోడీలో మయాంక్ హిట్ అవగా.. హనుమ విహారి రెండు ఇన్నింగ్స్‌ల్లోనూ ఒకే తరహాలో పేలవంగా వికెట్ చేజార్చుకున్నాడు. దీంతో.. అతడ్ని మళ్లీ మిడిలార్డర్‌లోనే ఆడిస్తే బాగుంటుందనే అభిప్రాయాలు వినిపిస్తున్నాయి. ఈ నేపథ్యంలో గురువారం నుంచి సిడ్నీ వేదికగా ప్రారంభంకానున్న నాలుగో టెస్టులో తుది జట్టు ఎంపికపై భారత్ ముల్లగుల్లాలు పడుతోంది.
రోహిత్ శర్మ.. తన భార్య రితిక ఆదివారం ఓ పండంటి ఆడబిడ్డకి జన్మనివ్వడంతో భారత్‌కి వచ్చేశాడు. దీంతో.. అతను సిడ్నీ టెస్టుకి దూరంకానుండగా.. ఆ స్థానాన్ని ఆల్‌రౌండర్ హార్దిక్ పాండ్యాతో భర్తీ చేయాలని టీమిండియా మేనేజ్‌మెంట్ యోచిస్తోంది. అయితే.. రోహిత్ శర్మ స్థానం(మిడిలార్డర్)లో మళ్లీ విహారికే అవకాశం ఇవ్వాలని కొందరు అభిప్రాయపడుతుండగా.. నాలుగో టెస్టులోనూ అతడ్నే ఓపెనర్‌గా ఆడించాలని కూడా మరికొందరు చెప్పుకొస్తున్నారు. దీనికితోడు.. చీఫ్ సెలక్టర్ ఎమ్మెస్కే ప్రసాద్ సైతం చివరి రెండు టెస్టుల్లోనూ విహారి ఓపెనర్‌గా ఆడతాడని.. ఒకవేళ అతను విఫలమైనా తర్వాత సిరీస్‌లో అతనికి మిడిలార్డర్‌లో చాలినన్ని అవకాశాలు ఇస్తామని ఇప్పటికే ప్రకటించేశాడు. దీంతో.. టీమ్‌లో హార్దిక్ పాండ్య రావడం మినహా మార్పులు ఉండకపోవచ్చని తెలుస్తోంది. ఒకవేళ గాయం నుంచి కోలుకుని అశ్విన్ ఫిట్‌నెస్ నిరూపించుకుంటే.. అప్పుడు జడేజా స్థానంలో అతను జట్టులోకి వచ్చే అవకాశం ఉంది.
మెల్‌బోర్న్ టెస్టులో ఆడిన భారత్ జట్టు ఇదే..!
విరాట్ కోహ్లీ (కెప్టెన్), ఆజింక్య రహానె (వైస్ కెప్టెన్), మయాంక్ అగర్వాల్, హనుమ విహారి, చతేశ్వర్ పుజారా, రోహిత్ శర్మ, రిషబ్ పంత్ ( వికెట్ కీపర్), రవీంద్ర జడేజా, మహ్మద్ షమీ, ఇషాంత్ శర్మ, జస్‌ప్రీత్ బుమ్రా
 
Telugu News App ఏపీ, తెలంగాణకు సంబంధించిన లేటెస్ట్ అప్‌డేట్స్‌, జాతీయ, అంతర్జాతీయ, ఎడ్యుకేషన్, బిజినెస్, సినిమా, ఆధ్యాత్మికం, స్పోర్ట్స్, వైరల్ కథనాల కోసం తెలుగు సమయం యాప్‌ను డౌన్‌లోడ్ చేసుకోండి.